b"\n_START_ARTICLE_\nRde\xc4\x8deglava bren\xc4\x8da\xc4\x8dka\n_START_SECTION_\nOpis\n_START_PARAGRAPH_\nOprsje in zadej rde\xc4\x8deglave bren\xc4\x8da\xc4\x8dke sta sivomodre kovinske barve. Od mesne muhe (C. vomitoria) se sprva ne lo\xc4\x8di, odrasli primerki pa se od njih lo\xc4\x8dijo po \xc5\xbeivo rde\xc4\x8dih ali oran\xc5\xbenih licih. V dol\xc5\xbeino dose\xc5\xbee med 10 in 11 mm._NEWLINE_Vrsto je prvi opisal francoski entomolog Jean-Baptiste Robineau-Desvoidy leta 1830. Znanstveno ime vicinus izhaja iz latin\xc5\xa1\xc4\x8dine in pomeni 'sosednji'.\n_START_SECTION_\n\xc5\xbdivljenjski cikel\n_START_PARAGRAPH_\nRde\xc4\x8deglava bren\xc4\x8da\xc4\x8dka ima do pet generacij na leto, razmno\xc5\xbeevati pa se za\xc4\x8dne pri temperaturi ozra\xc4\x8dja 27\xcb\x9a C. Samica odlo\xc5\xbei do 300 jaj\xc4\x8dec na sve\xc5\xbeo mrhovino ali na odprto rano. Li\xc4\x8dinke imajo tri razvojne stopnje. Prva stopnja se izle\xc5\xbee pribli\xc5\xbeno po 24 urah od zaleganja. Druga stopnja razvoja se za\xc4\x8dne 20 ur kasneje, po 48 urah pa se za\xc4\x8dne tretja stopnja. V dobrih pogojih se li\xc4\x8dinke hranijo od 3 do 4 dni, nato pa zapustijo truplo in si poi\xc5\xa1\xc4\x8dejo kraj, kjer se zabubijo. V idealnih pogojih se iz bube razvije odrasla muha v 11 dneh, pri temperaturi 27\xcb\x9a C pa traja ta faza okoli 18 dni._NEWLINE_Na dol\xc5\xbeino razvojnih faz vplivajo klimatski pogoji kot je temperatura. Pri vi\xc5\xa1jih temperaturah se \xc5\xbeivljenjski cikel skraj\xc5\xa1a, v hladnej\xc5\xa1ih pogojih pa podalj\xc5\xa1a. Z upo\xc5\xa1tevanjem temperature okolja in razvojne faze li\xc4\x8dink so le-te pomemben del forenzi\xc4\x8dnih preiskav kriminalistov pri ugotavljanju \xc4\x8dasa smrti \xc5\xbertve.\n_START_SECTION_\nRaz\xc5\xa1irjenost\n_START_PARAGRAPH_\nRde\xc4\x8deglava bren\xc4\x8da\xc4\x8dka je pogosta vrsta v Evropi in Severni Ameriki. Najpogosteje se pojavlja spomladi, ko se temperature gibljejo med 13 in 24 \xcb\x9aC). V Ju\xc5\xbeni Afriki so muho prvi\xc4\x8d opazili leta 1965, ko so na\xc5\xa1li prvi primerek v bli\xc5\xbeini Johannesburga. Kasneje so vrsto na\xc5\xa1li \xc5\xa1e ve\xc4\x8dkrat, vendar v Ju\xc5\xbeni Afriki ni splo\xc5\xa1no raz\xc5\xa1irjena. Ob\xc4\x8dasno se posamezni primerki najdejo tudi v Avstraliji in na Novi Zelandiji."